DECRET

xxx/2018, de xx de xxxxx, pel qual es crea la Comissió de govern de la renda garantida de ciutadania

Atesa la situació de crisi econòmica i d’emergència social a Catalunya, es va impulsar una iniciativa legislativa popular sobre la renda garantida de ciutadania per tal de promoure una Llei que donés compliment a l’article 24.3 de l’Estatut d’autonomia de Catalunya.

Aquesta iniciativa legislativa, que va recollir 121.191 signatures, va donar lloc a l’Acord per a l’establiment de la renda garantida de ciutadania de 15 de maig de 2017, entre el Govern de la Generalitat de Catalunya i la Comissió Promotora. Aquest es va traslladar a la ponència del Parlament als efectes d’incorporar-se en el text de la llei.

Finalment, s’aprova la Llei 14/2017, de 20 de juliol, que regula la renda garantida de ciutadania, amb la finalitat d’assegurar els mínims d’una vida digna a les persones i unitats familiars que es troben en situació de pobresa, per tal de promoure llur autonomia i participació activa en la societat.

Amb aquesta finalitat, l’article 23 d’aquest Llei preveu que, mitjançant decret, s’ha crear una Comissió de govern de la renda garantida de ciutadania amb funcions d’avaluació i seguiment de l’aplicació i el funcionament de la renda.

D’acord amb aquest article, la Comissió de govern de la renda garantida de ciutadania està integrada, de manera paritària, per representants de l’Administració de la Generalitat i per les organitzacions sindicals i empresarials més representatives de Catalunya, entitats del tercer sector, entitats representatives del treball social i entitats representatives del món local.

Per tant, el present Decret crea la Comissió de govern de la renda garantida i regula, de conformitat amb la Llei, les funcions, la composició i el règim de funcionament.

Així mateix, mitjançant una disposició transitòria es determinen els membres que formen part de la Comissió interdepartamental regulada a l’article 6.1 del Decret 384/2011, de 30 d’agost, de desplegament de la Llei 10/1997, de 3 de juliol, de la renda mínima d’inserció.

Per tot això, de conformitat amb el que preveuen l’article 26.e) de la Llei 13/2008, del 5 de novembre, de la presidència de la Generalitat i del Govern, i el Títol IV de la Llei 26/2010, del 3 d’agost, de règim jurídic i de procediment de les administracions públiques de Catalunya, amb el dictamen previ del Consell de Treball, Econòmic i Social de Catalunya,

A proposta del conseller de Treball, Afers Socials i Famílies, vist/d’acord el dictamen de la Comissió Jurídica Assessora, i d’acord amb el Govern,

Decreto:

Article 1

Comissió de govern de la renda garantida de ciutadania

1.1 Es crea la Comissió de govern de la renda garantida de ciutadania (endavant la Comissió de govern), com a òrgan col·legiat de govern, avaluació i seguiment de l’aplicació i el funcionament de la renda i amb la composició, les funcions i el règim jurídic que preveu aquest Decret.

1.2 La Comissió de govern s’adscriu al Departament competent en matèria de treball.

Article 2

Funcions

D’acord amb l’article 23.2 de la Llei 14/2017, de 20 de juliol, esmentada, la Comissió de govern duu a terme les funcions d’avaluació i seguiment de l’aplicació i el funcionament de la renda garantida de ciutadania. Concretament les següents:

1. Analitzar l'evolució dels expedients, el comportament en la demanda i els efectes sobre el mercat de treball. Específicament, la compatibilitat de la renda garantida de ciutadania amb les rendes del treball a temps parcial, per tal d'informar sobre el procés de generalització amb totes les rendes de treball derivades de contractes a temps parcial.
2. Avaluar el possible efecte crida que s'hagi produït i, si s'escau, constatar que s'ha produït un increment de com a mínim un 10% de noves sol·licituds de la renda garantida de ciutadania de persones acabades de censar a Catalunya.
3. En el cas de constatació de l’efecte crida, informar de manera favorable perquè s'ampliï el requisit de residència prèvia fins a un total de trenta-sis mesos, per tal que el Govern, mitjançant decret, pugui ampliar el període de residència per tenir dret a la prestació.
4. Avaluar la taxa de cobertura de la prestació sobre el conjunt de la població i la seva suficiència econòmica.
5. Revisar, a la vista del Mapa de prestacions socials de Catalunya, el conjunt de prestacions econòmiques i de serveis existents per tal de portar a terme la necessària racionalització i simplificació de les prestacions existents.
6. Fer els informes que consideri pertinents referents al Mapa de prestacions socials.

Article 3

Composició

3.1 La Comissió de govern està integrada per:

1. La Presidència
2. La Vicepresidència
3. Les Vocalies
4. La Secretaria

3.2 Les vocalies de la Comissió de govern estan integrades pels membres següents:

a) Quinze persones en representació de l’Administració de la Generalitat, que són:

La persona titular de la Direcció General responsable de l’òrgan tècnic de la renda garantida de ciutadania.

La persona titular de la Direcció del Servei públic competent en matèria d'ocupació.

La persona titular de la Direcció General competent en matèria de protecció social

La persona titular de la Secretaria competent en matèria de serveis socials

Una persona en representació del Departament de presidència, amb rang d’alt càrrec.

Una persona en representació del Departament competent en matèria de justícia, amb rang d’alt càrrec.

Una persona en representació del Departament competent en matèria d’educació, amb rang d’alt càrrec.

Una persona en representació del Departament competent en matèria d’empresa, amb rang d’alt càrrec.

Una persona en representació del Departament competent en matèria d’habitatge, amb rang d’alt càrrec.

Una persona en representació del Departament competent en matèria de salut amb rang d’alt càrrec.

La persona titular de la Secretaria General del Departament competent en matèria d'economia.

La persona titular de la Direcció General competent en matèria de pressupostos.

La persona titular de la Subdirecció General competent en matèria de gestió econòmica i administrativa de la prestació.

La persona titular de la Direcció General competent en matèria formació professional.

La persona titular de la Secretaria competent en matèria d’igualtat

b) Tres persones representants per cada una de les dues organitzacions sindicals més representatives de Catalunya.

c) Una persona representant de cada una de les tres organitzacions empresarials més representatives de Catalunya.

d) Tres persones representants de la Taula d'entitats del Tercer Sector Social de Catalunya com a entitat representativa d'aquest àmbit a Catalunya.

e) Una persona representant del Col·legi Oficial de Treball Social de Catalunya.

f) Dues persones representants per cada una de les dues organitzacions associatives d’ens locals.

3.3 S’han de nomenar vocals titulars i vocals suplents i s’han de comunicar a la Secretaria de la Comissió de govern.

3.4 Les persones, titulars i suplents, que formen part de la Comissió de govern de la renda garantia de ciutadania, que no ho siguin per raó del càrrec i per tant, escaiguin ser designades, són nomenades per la persona titular del Departament competent en matèria de treball, a proposta de les persones titulars dels departaments corresponents o de les entitats a les quals representen.

Article 4

Presidència

4.1 La persona titular del Departament competent en matèria de treball, exerceix la Presidència de la Comissió de govern de la renda garantida de ciutadania i n’exerceix la representació.

4.2 Les funcions de la Presidència són les següents:

a) Exercir la presidència de la Comissió de govern.

b) Convocar, les sessions ordinàries i extraordinàries de la Comissió de govern.

c) Fixar l’Ordre del dia de les sessions, tenint en compte, si escau, les peticions de la resta de membres formulades amb l’antelació d’una setmana prèvia a la realització de la sessió

d) Presidir les sessions i moderar el desenvolupament de les deliberacions i els debats.

e) Aportar la documentació necessària a les reunions de la Comissió de govern.

f) Ostenta el vot de qualitat, i l’exerceix en cas que sigui necessari.

g) Presentar l’informe anual del funcionament de la renda garantida de ciutadania.

h) Vetllar per l’execució dels acords adoptats per la Comissió de govern.

Article 5

Vicepresidència

La vicepresidència de la Comissió de govern, recau en la persona titular de la Secretaria General del Departament competent en matèria de Treball, que substitueix la presidència en cas de vacant, absència, malaltia o per qualsevol altra causa justificada. En aquest cas, pot participar en veu i amb vot, a la Comissió de govern la persona que ostenta la Secretaria de la Comissió de govern.

Article 6

Secretaria

6.1 La Secretaria de la Comissió de govern és exercida per una persona amb la condició de funcionària de la unitat responsable de l’òrgan tècnic de la renda garantida de ciutadania, nomenada per la persona titular del Departament competent en matèria de treball i amb veu però sense vot.

6.2 En cas de vacant, absència, malaltia o qualsevol altra causa legal, serà substituïda per una persona funcionària de la unitat responsable de l’òrgan tècnic de la renda de garantida de ciutadania, designada a tal efecte per la Presidència.

6.3 Les funcions són:

1. Assistir a les reunions de la Comissió amb veu però sense vot, excepte en el supòsit previst a l’article 5 d’aquest decret.
2. Preparar la relació dels assumptes que han de servir de base per formar l’ordre del dia de cada convocatòria
3. Fer la convocatòria de les sessions per ordre de la Presidència
4. Rebre les comunicacions, notificacions, peticions o qualsevol tipus d’escrit dels membres amb la Comissió.
5. Estendre les actes de cada sessió i emetre els certificats dels acords adoptats
6. Custodiar i arxivar les actes
7. Facilitar als membres de la Comissió la informació per l’exercici de les seves funcions
8. Altres funcions inherents a la seva condició.

Article 7

Funcionament

7.1 La Comissió de govern de la renda garantida de ciutadania es reuneix trimestralment, en sessió ordinària i extraordinàriament quan la convoqui la presidència. La convocatòria s’ha de fer amb una antelació mínima d’una setmana.

7.2 El funcionament de la Comissió de govern es regeix per aquest Decret, per les normes de règim intern que pugui establir, i supletòriament, pel que estableix el capítol II del títol primer de la Llei 26/2010, de 3 d’agost, de règim jurídic del procediment de les administracions públiques de Catalunya.

7.3 Perquè els acords de la Comissió de govern siguin vàlids, cal l’assistència de la meitat més una de les persones membres, preservant la paritat entre els membres de l’Administració de la Generalitat i de la resta d’organitzacions, sense perjudici del que disposa l’article 4.2 f) d’aquest mateix decret. Serà necessària la presència de la presidència i de la secretaria o dels seus substituts.

7.4 Les reunions de la Comissió de govern són precedides per la convocatòria i la informació necessària per a l’exercici de les funcions dels membres, que poden aportar els informes d’assessors i experts que considerin oportuns sobre els temes tractats.

7.5 L’assistència a les sessions de la Comissió de govern no genera cap dret a percebre dietes ni indemnitzacions als seus membres.

Article 8

Grups de treball

8.1 La Comissió de govern pot crear grups de treball per a temàtiques específiques, amb una temporalitat màxima d'un any, podent ser prorrogats per idèntics períodes.

8.2 Els membres dels grups de treball, per part de les entitats representatives previstes a la Llei, poden ser les persones titulars o les persones suplents de la Comissió de govern.

8.3 Per part de l’Administració de la Generalitat, poden formar part dels grups de treball qualsevol de les persones funcionàries responsables de les unitats dels diferents àmbits de la prestació, d’acord amb la temàtica específica del grup.

8.4 Els grups de treball han de presentar a la Comissió de govern una proposta del treball, en relació amb la matèria específica encomanada al grup.

8.5 Pel bon funcionament, no hi haurà més de dos grups de treball en el mateix període.

8.6 Cada grup de treball està coordinat per la persona responsable de la subdirecció que dirigeix l'òrgan tècnic de la renda de la ciutadania o la persona en qui delegui.

Article 9

Perspectiva de gènere

En el desenvolupament de les seves funcions, la Comissió de govern vetlla per la integració expressa i operativa de la perspectiva de gènere i de les dones. A tal efecte, es desenvoluparan les metodologies necessàries i s’incorporaran criteris d'avaluació que contribueixin a tractar la dimensió del gènere, garantint la recollida de dades desagregades per sexes i desenvolupant indicadors qualitatius i quantitatius de gènere.

Disposició transitòria

Mentre no es desplegui la Llei 14/2017, de 20 de juliol, de la renda garantida de ciutadania, són membres de la Comissió Interdepartamental prevista a l’article 6.1 del Decret 384/2011, de 30 d’agost, de desplegament de la Llei 10/1997, de 3 de juliol, de la renda mínima d’inserció, els representants de l’Administració de la Generalitat que formen part de la Comissió de govern de la renda garantida de ciutadania, previstos a l’article 3.2 a), d’aquest Decret.

Disposició final

Aquest Decret entrarà en vigor l’endemà de la seva publicació al *Diari Oficial de la Generalitat de Catalunya.*

Barcelona,

Joaquim Torra i Pla

President de la Generalitat de Catalunya

Chakir El Homrani Lesfar

Conseller de Treball, Afers Socials i Famílies